**Ansøgning om tillæg til § 12-miljøgodkendelse på Damgårdsvej 10**

Jammerbugt Kommune meddelte den 15. november 2016 miljøgodkendelse af Klim Vestergaard, Damgårdsvej 10, 9690 Fjerritslev. Nu ønsker Marcel Moes at bygge en ny velfærdsstald og udvide dyreholdet yderligere. I denne ansøgning beskrives ændringerne i forhold til den allerede godkendte produktion.

**Ny velfærdsstald**

Marcel Moes ønsker at opføre en ny velfærdsstald til sine goldkøer, kælvekvier og småkalve 20 m sydvest for den eksisterende stald, som vist herunder. Den planlagte velfærdsstald placeres derfor i umiddelbar tilknytning til ejendommens hidtidige bebyggelsesareal.

Velfærdsstalden kan forventes at blive ca. 1.080 m2 stor. Den opføres med cementbund og afløb til gyllesystemet.

Den nye stald forventes opført med fast væg op til ca. 1-1,5 m og herefter åbent til taget. Her vil der kunne sættes et gråt gardin i, der kan åbnes eller lukkes efter behov. I den vestlige gavl vil der være mulighed for at åbne det meste af facaden, mens den østlige gavl vil være forsynet med en almindelig port på nogle meters bredde. I hver gavl vil der desuden være en dør.

